รัฐบาลไทย-ข่าวทำเนียบรัฐบาล-คปภ. เอาจริง! เร่งจัดระเบียบคนกลางประกันภัย ไตรมาส 1/2561 เพิกถอนใบอนุญาต 14 ตัวแทน/นายหน้าประกันภัยทำผิดกฎหมาย
วันศุกร์ที่ 4 พฤษภาคม 2561
คปภ. เอาจริง! เร่งจัดระเบียบคนกลางประกันภัย ไตรมาส 1/2561 เพิกถอนใบอนุญาต 14 ตัวแทน/นายหน้าประกันภัยทําผิดกฎหมาย
สํานักงาน คปภ. ให้ความสําคัญอย่างยิ่งต่อการกํากับดูแลคุณภาพของตัวแทน/นายหน้าประกันภัย เนื่องจากเป็นช่องทางการขายที่สําคัญ และเป็นสื่อกลางที่ทําหน้าที่ส่งผ่านข้อมูลด้านการประกันภัยถึงมือประชาชน
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า สํานักงาน คปภ. ให้ความสําคัญอย่างยิ่งต่อการกํากับดูแลคุณภาพของตัวแทน/นายหน้าประกันภัย เนื่องจากเป็นช่องทางการขายที่สําคัญ และเป็นสื่อกลางที่ทําหน้าที่ส่งผ่านข้อมูลด้านการประกันภัยถึงมือประชาชน โดย ณ สิ้นไตรมาสแรกของปี 2561 ธุรกิจประกันภัยทั้งระบบมีตัวแทน/นายหน้าประกันภัย จํานวนทั้งสิ้น 573,159 ราย ดังนั้นเพื่อเป็นการรักษามาตรฐานจรรยาบรรณ รวมถึงการทํางานที่ดีของคนกลางประกันภัย สํานักงาน คปภ. จึงมีการจัดระเบียบเพื่อคัดกรองผู้กระทําผิดกฎหมายออกจากระบบ ทั้งการตรวจสอบข้อเท็จจริงและพยานหลักฐานพิสูจน์ยืนยัน จนเข้าสู่กระบวนการลงโทษอย่างเคร่งครัดด้วยการเพิกถอนใบอนุญาต
สําหรับในไตรมาสแรกของปี 2561 (วันที่ 1 มกราคม - 31 มีนาคม) เลขาธิการ คปภ. ในฐานะนายทะเบียนโดยอาศัยอํานาจตาม ข้อ 6 (4) แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง หลักเกณฑ์และวิธีการในการประกาศ หรือโฆษณาการฝ่าฝืน หรือไม่ปฏิบัติตามกฎหมายว่าด้วยการประกันชีวิต (วินาศภัย) พ.ศ.2556 ได้มีคําสั่งเพิกถอนใบอนุญาตตัวแทน/นายหน้าประกันภัย รวม 14 ราย โดยในจํานวนนี้ประกอบด้วยตัวแทนประกันชีวิต จํานวน 12 ราย และนายหน้าประกันวินาศภัย จํานวน 2 ราย ซึ่งผู้ที่ถูกเพิกถอนใบอนุญาตทั้ง 14 ราย จะไม่สามารถกระทําการเป็นตัวแทน/นายหน้าประกันภัยหรือขอรับใบอนุญาตใหม่ได้ภายใน 5 ปี นับแต่วันที่ถูกเพิกถอนใบอนุญาต หากฝ่าฝืนต้องระวางโทษจําคุกไม่เกินหกเดือน หรือปรับไม่เกินห้าหมื่นบาทหรือทั้งจําทั้งปรับ ส่วนสาเหตุของการกระทําความผิดของบุคคลทั้ง 14 ราย ที่นําไปสู่การเพิกถอนใบอนุญาตในครั้งนี้เกิดขึ้นใน 3 ลักษณะ โดยลักษณะแรกคือ ได้รับชําระเงินค่าเบี้ยประกันภัยจากผู้เอาประกันภัย แต่มิได้นําเงินค่าเบี้ยประกันภัยส่งให้บริษัท ลักษณะที่สองคือ ปลอมลายมือชื่อในใบรับมอบกรมธรรม์ประกันภัยจนเป็นเหตุให้ผู้เอาประกันภัยไม่สามารถใช้สิทธิบอกเลิกสัญญาภายใน 15 วัน นับแต่วันที่ได้รับกรมธรรม์ประกันภัย และลักษณะที่สามคือ ชี้ช่องให้ผู้เอาประกันภัยทําสัญญาประกันภัยโดยมิได้อธิบายเงื่อนไขตามสัญญาประกันภัยให้ชัดแจ้ง
เลขาธิการ คปภ. กล่าวด้วยว่ามาตรฐานจรรยาบรรณวิชาชีพ รวมถึงคุณภาพการให้บริการของตัวแทน/นายหน้าประกันภัยตั้งแต่กระบวนการก่อนการขาย การเสนอขายตลอดจนการให้บริการหลังการขาย เป็นสิ่งที่สํานักงาน คปภ. มีนโยบายให้ความสําคัญอย่างยิ่งมาโดยตลอด โดยนอกจากจะมีระบบการจัดการอบรม การสอบ การขอต่ออายุ เพื่อขอรับใบอนุญาตเป็นตัวแทน/นายหน้าประกันภัยที่เข้มข้นแล้ว ล่าสุดเมื่อวันที่ 9 เมษายนที่ผ่านมา สํานักงาน คปภ. ยังได้จัดประชุมเพื่อรับฟังความคิดเห็นต่อหลักการปรับปรุงร่างประกาศ คปภ. เรื่อง กําหนดหลักเกณฑ์วิธีการออก การเสนอขายกรมธรรม์ประกันภัยของบริษัทประกันชีวิต/วินาศภัยและการปฏิบัติหน้าที่ของตัวแทนประกันชีวิต/วินาศภัย และนายหน้าประกันชีวิต/วินาศภัยพ.ศ. .... โดยมุ่งเน้นการยกระดับพฤติกรรมทางตลาดของระบบประกันภัย กําหนดให้บริษัทประกันภัยมีระบบในการควบคุมคุณภาพการขายผลิตภัณฑ์ประกันภัย มีการปฏิบัติต่อลูกค้าอย่างเป็นธรรม เพื่อให้การกํากับดูแลและส่งเสริมให้กระบวนการขายผลิตภัณฑ์ประกันภัยเป็นไปอย่างโปร่งใส และเป็นไปตามมาตรฐาน ICPs นอกจากนี้ยังได้มีการจัดเวทีหารือแลกเปลี่ยนความคิดเห็นร่วมกับภาคธุรกิจประกันภัย ภายใต้หัวข้อ “Enhancing Insurance Industry Conduct of Business” ในงานประชุมผู้บริหารระดับสูง ด้านการประกันภัย (CEO Insurance Forum 2018) เมื่อวันที่ 25 เมษายน 2561 เพื่อระดมความคิดเห็นในการควบคุมคุณภาพการเสนอขายกรมธรรม์ประกันภัยในลักษณะป้องกันปัญหาที่อาจเกิดขึ้น อนึ่ง สํานักงาน คปภ. อยากฝากเตือนประชาชนให้ทําการตรวจสอบ ผู้เสนอขายประกันภัยว่าเป็นตัวแทน/นายหน้าประกันภัยที่ได้รับใบอนุญาตถูกต้องหรือไม่ โดยสามารถตรวจสอบสถานะตัวแทน/นายหน้าประกันภัย ได้จากเว็บไซต์ของสํานักงาน คปภ. www.oic.or.th แอพลิเคชั่น : รอบรู้ประกันภัย หรือสอบถามได้ที่สายด่วน คปภ. 1186